**Litteraation numero:**  126171/14

**Tallenteen nimi:** Kuulemisesta kumppanuuteen - Kuinka edistaa sote-jarjestojen ja hyvinvointialueiden yhteistyötä

**Tallenteen kesto:** 41 min

**Litteroitu:** Tutkimustie Oy 16.2.2024

**Puhujien merkinnät:** Kristiina Vesama

Kristiina Kariniemi-Örmälä

Saana Sandholm

**Muut merkinnät** (-) Pois jäänyt sana tai sanan osa

(--) Pois jäänyt jakso

(sana) Epäselvä sana tai jakso

[hakasulkeet] Litteroijan kommentti

**Huomautukset:** --

[musiikkia]

Spiikkaaja: Tämäkin ohjelma on Suomen Podcastmedian tuotantoa.

[musiikkia]

Spiikkaaja 2: Kuuntelet Laumapodia, jossa kysymme, miten rakennetaan kaikille toimiva yhteiskunta ja jossa pääsemme näköalapaikalle tulevaisuuteen. Podcast on Humanistisen ammattikorkeakoulun tuottama 25-vuotisjuhlapodi, jossa 25 jakson verran pohditaan, mitä tarvitaan yhteisöllisyyden vahvistamiseksi, osallisuuden kasvattamiseksi, saavutettavamman yhteiskunnan tai kestävämmän maailman rakentamiseksi. Millaisia ratkaisuja pienellä korkeakoululla on pirullisiin ongelmiin? Laumapodi näköalapaikalla tulevaisuuteen.

[musiikkia]

Kristiina Vesama: Olen Kristiina Vesama ja toimin Humakissa sekä lehtorina että projektipäällikkönä Moniosaajat- hankkeessa, jossa me pyritään vahvistamaan järjestöjen osaamista. Täällä studiossa tänään Keusote hyvinvointialueen integraatiojohtaja Kristiina Kariniemi-Örmälä ja Keski-Uudenmaan Yhdistysverkoston toiminnanjohtaja Saana Sandholm. Tänään me keskustellaan uusien hyvinvointialueiden ja järjestöjen välisestä yhteistyöstä. Miten se on lähtenyt käyntiin, mihin ollaan menossa. Ollaanko jo matkalla kohti aitoa kumppanuutta ja yhteistyötä vai vieläkö on puhetta ja vähän liian vähän tekoja. Tervetuloa keskustelemaan Kristiina ja Saana.

Kristiina Kariniemi-Örmälä: Kiitos.

Saana Sandholm: Kiitos.

Kristiina V: Voitaisiin aloittaa hei tämä keskustelu ihan sillä, että pikkasen avataan tätä todellisuutta, missä me ollaan ja luodaan se yhteinen ymmärrys, että me ollaan samalla kartalla. Tosiaan uudet hyvinvointialueet käynnistyivät Suomessa reilu vuosi sitten tammikuun alussa -23. Kristiina, mikä on Keusote hyvinvointialue ja mitä ihmettä tekee Keusoten integraatiojohtaja?

Kristiina K: Keski-Uudenmaan hyvinvointialue eli Keusote vastaa Keski-Uudenmaan kuuden kunnan alueen asukkaiden sosiaali- ja terveydenhuollon ja pelastustoimen järjestämisestä. Eli on sote-palvelujen järjestämisvastuussa tällä alueella. On siis yksi näistä 21:stä plus Helsingin kaupunki hyvinvointialueesta, joille siirtyi tämä tehtävävastuu tässä vuoden -23 alussa. Meillä tosin on taustalla kuntayhtymä. Ollaan vastattu tämän alueen sosiaali- ja terveyspalveluista jo aiemmin. Vuodesta 2018 lähtien itse asiassa järjestämisvastuusta, ja 2019 tuotanto siirtyi. Ehkä sanoisin, että ollaan pikkuisen etumatkalla tässä hyvinvointialuetyössä verrattuna moneen muuhun hyvinvointialueeseen Suomessa. Itse integraatiojohtajana, ehkä integraatio-nimikekin kertoo siitä, vastaan meidän alueellisesta yhdyspintatyöstä, jossa tietysti nämä meidän yleishyödylliset yhteisöt, järjestöt on yks tosi merkittävä yhteistyökumppani hyvinvointialueelle. Mutta myös kunnat ja muut toimijat meidän alueella kuuluu tähän yhdyspintatyön ohjausmalliin, josta vastaan, ja sitten tietenkin erikoissairaanhoito ja ketä kaikkia toimijoita siellä onkaan.

Ihan tärkeimpiä tehtäviä integraatiojohtajalle on asiakasohjaus. Eli se, että asiakkaat, asukkaat oikeastaan, jos ajatellaan tästä järjestämistehtävän näkökulmasta, saa oikeaan aikaan ja tarpeenmukaista palvelua. Asiakkuuksien johtaminen eli asiakaskokemustieto, sen hyödyntäminen palvelujen muotoilussa, osallisuuden vahvistaminen, jossa tullaan taas vahvasti sinne yhteistyöhön muiden kumppaneiden kanssa. Sitten mulla kuuluu erilaisia vastuutehtäviä niin kuin esimerkiksi valmiudesta ja varautumisesta huolehtiminen ja muita virkavastuulla hoidettavia tehtäviä siellä alueella. Ehkä tässä yhteydessä korostaisin nyt sitä asiakasohjausta, osallisuuden vahvistamista ja tätä yhdyspintatyötä.

Kristiina V: Huh. Sieltä tuli monta uutta käsitettä taas. Ne vilisee tässä hyvinvointialuekeskustelussa. Yhdyspinta, asiakasohjaus ja niin edelleen. Entä Saana, mikä on Keski-Uudenmaan Yhdistysverkosto ja mitä se tekee? Miten sinä saat Saana päiväsi kulumaan?

Saana: Aika mainiosti, kiitos. Yhdistysverkosto on sosiaali- ja terveysalan järjestöjen verkostojärjestö. Meillä on 54 jäsentä, ja ne vaihtelee vapaaehtoisvoimin toimivasta pienestä paikallisesta potilasyhdistyksestä valtakunnalliseen toimijaan tai esimerkiksi säätiöön, että hyvin monenlaista. Ja sehän kuvaa järjestökenttää muutenkin. Sosiaali- ja terveysalan järjestöt on hyvin, hyvin moninaisia. Me tehdään monenlaisilla resursseilla ja monenlaisilla tavoilla sitä työtä. Kun Kristiina tulee tosi suuresta organisaatiosta, niin meillä on pieni mutta tehokas tiimi. Meitä on kolme vakituista työntekijää ja yksi määräaikainen. Meidän toimenkuvaan kuuluu erilaisten esimerkiksi työpajojen järjestäminen. Verkostoyhteistyö on meidän olennainen. Meidän perustehtävä on se, että me tuetaan yhdistyksiä toteuttaa niiden omaa perustehtävää, ja sitä tehdään monella eri tavalla. Me koordinoidaan alueella vapaaehtoistoiminnan koulutuksia ja vapaaehtoistoiminnan koordinaattoreiden verkostoa Valikkoa. Ja sitten meillä on Olka-toiminta eli sairaalassa tapahtuva vertaistukitoiminta meidän Ulrikalla, ja me järjestetään esimerkiksi jokaisessa kunnassa kunnan, hyvinvointialueen ja kaikkien yhdistysten tapaamisia. Pähkinänkuoressa näin, että kivasti saa päivät kulumaan. Nyt mä oon upouusi Keski-Uudenmaan järjestöneuvottelukunnan puheenjohtaja, eli vuodelle -24 sain tällaisen kunniatehtävän. Ja ehkä just se järjestöneuvottelukunta on olennainen integraation kumppani tässä, sanoisin.

Kristiina V: Joo kiitos Saana. Hyvin avasit jo kysymystä, mitä olin seuraavaksi kysymässä, eli millaisista järjestöistä me puhutaan, kun me puhutaan hyvinvointialueen järjestöistä. Haluaisitko sinä Kristiina jotain lisätä? Millaisena sinulle näyttäytyy tämä järjestökenttä Keusoten alueella?

Kristiina K: No järjestökenttä kyllä näyttäytyy hyvin moninaisena. Me ollaan Keusote organisaationa lähdetty siitä näkökulmasta, että tämä meidän yhteistyö vahvistaa nimenomaan sitä meidän asukkaiden, asiakkaiden, potilaiden hyvinvointia ja terveyttä ja osallisuutta. Silloin me ei olla ikään kuin kumppanuuksien näkökulmasta eroteltu sitä, että mitkä on sote-järjestöjä ja mitkä on muita järjestöjä. Koska me nähdään, että kaikki järjestöt, tulee ne sitten kulttuuripuolelta tai liikuntapuolelta tai mistä muualta hyvänsä, ehkä sieltä vertaistoiminnan puoleltakin, omalla tavallaan ja omalla osaamisellaan vahvistaa juuri näitä asioita niissä meidän asukkaiden ja erityisesti asiakkaiden ja potilaiden elämässä. Joten meille kaikki järjestöt on yhtä tärkeitä kumppaneita ja nähdään ne tosi tärkeinä toimijoina. Ja ehkäpä vielä sanon sen, että nimenomaan siitä näkökulmasta, missä me itse ei olla parhaillamme, eli sote-ammattilaiset ei ole välttämättä niitä parhaita osallisuuden vahvistajia sillä omalla työllään. Ne tarvitsee siihen muita kumppaneita.

Kristiina V: Puhutaan hetki siitä, mitä tällä hetkellä on tämä yhteistyö hyvinvointialueen ja järjestöjen välillä. Voisiko jollakin tavalla rakentaa jonkinlaisen jaottelun tai kuvan, että mitä nyt tehdään siitä saakka, kun viime tammikuussa yhteistyö käynnistyi? Kumpi haluaa aloittaa?

Kristiina K: Mä voin aloittaa ehkä siitä näkökulmasta, että me ollaan todella rakennettu meidän alueella yhteistyössä järjestöjen kanssa ja ollaan tosi kiitollisia tästä järjestöneuvottelukunnasta ja sen muodostumisesta, mihin Saana tuossa äsken viittasikin. Eli järjestöneuvottelukunta kokoaa näitä meidän alueen järjestöjä saman toimijan alle tai saman organisaation alle, ja se hyvinvointialueelle on tosi tärkeä kumppani. Me ollaan yhteistyössä rakennettu tätä meidän avustussääntöä ja sitä yhteistyömallia jo useamman vuoden ajan. Voi sanoa, että ollaan päästy siinä sillä tavalla eteenpäin, että ehkä se konkreettinen yhteistyö, joka näyttäytyy järjestöille tietenkin erilaisina avustamisen muotoina, on päässyt käyntiin tämän vuoden alkupuolella. Se edellytti meiltä tietenkin se juuri sen avustussäännön vahvistamista ja sen tyyppisiä hallinnollisia toimenpiteitä myös.

Mutta mä näkisin olennaisempana asiana sen yhteiskehittämisen toimintamallin, mikä me ollaan luotu sinne taustalle. Kutsutaan sitä hyte-verkostoksi ja siihen perustuvaksi kumppanuusmalliksi. Näen, että tämä parin kolmen vuoden työ tämän mallin rakentamisessa järjestöjen kanssa kantaa nyt hedelmää, ja ollaan päästy sinne konkreettiseen yhdessä tekemiseen. Saanalla voi olla tästä erilainenkin näkemys, mutta ollaan meidän näkökulmasta päästy hyvällä tavalla suunnittelusta toimeenpanon vaiheeseen, voisiko sanoa näin.

Saana: Kyllä ja mä käytän mielelläni semmoista kuulemisesta kumppanuuteen -ajattelua, että ne prosessit menee... Ja nyt en tarkoita nimenomaan hyvinvointialuetta, vaan ylipäänsä kun julkinen toimija kohtaa asukkaat tai kolmannen sektorin, sitten on ensin tämmöisiä vaiheita, että annetaan tiedoksi. Sitten tulee kuuleminen ja sitten tulee jonkinlaista yhteistyötä. Saa lausua tai näin. Mutta kumppanuus on siellä vasta monen askeleen takana. Niin mun mielestä Keusoten kanssa me ollaan hyvää vauhtia menossa kohti kumppanuutta. Tässä etumatkasta auttaa just tämä, minkä Kristiina mainitsi, että sitä yhteistyötä ollaan tehty jo vuodesta -19 asti. Eli meillä oli tavallaan valmius sellaiseen vähän eri lailla kuin monella muulla hyvinvointialueella, missä tultiin tavallaan tyhjästä siihen, jos ajatellaan kolmannen sektorin hyvinvointialueen yhteistyötä.

Mutta se tahtotila, mikä Keusotessa on ja nimenomaan tässä meidän yhdyspinnalla, eli puhun nyt just Kristiinasta ja muista toimijoista, jotka katsoo niitä liimapintoja erilaisten toimijoiden välillä. Se on todella hyvä. Keusotessa on se ymmärrys, että me kolmannen sektorin toimijat halutaan sitä samaa asukkaan hyvinvoinnin edistämistä kaikilla mahdollisilla tavoilla. Ja Kristiina mainitsi just sen, että kaikki järjestöt on tervetulleita mukaan toimintaan. Niin todellakin on. Sote-järjestöt tunnisti parhaiten ehkä tämän liitoskohdan, että kun siirryttiin hyvinvointialueihin ja niiden kanssa tehtävään... Ne hoksasi, että nyt ahaa nyt täällä on niitä asioita, missä meidän pitää päästä tekemään. Ja hyvinvointialueethan on velvoitettu tekemään yhteistyötä kolmannen sektorin kanssa, mutta se, miten se järjestetään, vaihtelee tosi paljon eri hyvinvointialueiden välillä. Meidän järjestöneuvottelukunta on muotoutunut silleen, että me ollaan itse muodostettu se. Jossain muualla hyvinvointialue esimerkiksi muodostaa sen tai jopa kutsuu ne toimijat siihen. Mä näen tosi hyvänä tämän. Me työpajailtiin silloin vuonna -22 ja lähdettiin tekemään sitä.

Mulla on vielä toinen asia, mistä mä haluaisin sanoa. Jo hyvissä ajoin, ehkä silloin 2019, määritettiin sitä, että minkälaisia asioita siinä pitää olla, jotta me saataisi sitä kumppanuutta eteenpäin. Siinä pitäisi olla niitä vastinpareja, eli tavallaan vaikka järjestötoimijat tietää, että kuka siellä Keusotessa tai kunnassa on se, johon me ollaan yhteydessä. Jos mua kiinnostaa vaikka, että miten edistettäisiin nyt vaikka diabetesyhdistyksen mahdollisuuksia toimia, niin meidän pitäisi tietää, kuka siellä liippaa tätä asiaa lähellä. Sitten pitäisi olla niitä rakenteita. Nyt meillä on. Meillä on just Keusote-vetoinen hyte-verkosto, järjestövetoinen järjestöneuvottelukunta. On rakenne, missä toimia. Kehittämisen paikkoja meillä on ilmiöpajoja, eli meillä on ollut esimerkiksi vammaisten ja pitkäaikaissairaiden ilmiöpaja, missä ollut järjestötoimijoita ja hyvinvointialueen toimijoita ja kuntatoimijoita. Ollaan yhdessä katsottu, minkälaisia asioita olisi tulossa. Pitää olla myös passiivista tiedonkeruuta, kyselyitä. Keusotella on hienosti mallinnettu lähes 30 palvelupolkua, joissa kerrotaan, että nyt kun sinua kohtaa tällainen asia, mitä tulee tehdä. Siellä näkyy järjestöt näiden julkisen puolen palvelujen kanssa.

Jos me vielä päästäisiin jonain päivänä siihen palvelutarjottimeen, että ihmiset löytäisi helposti sen kaiken, koska eihän asiakkaalle tai asukkaalle olennaista se, mistä se palvelu tulee tai mistä se apu tulee. Hänelle on tärkeätä se, että se tulee. Joten tavallaan se, että me päästään siihen, että me ymmärretään toiset toimijat ja mitä me tehdään. Meillä on se kehittämisen halu, niin kohta me ollaan siinä maalissa. Joo, aina voi parantaa.

Kristiina V: Niin tietysti varmasti tuollaisen vastinparityön lähtökohtana tulee olla se, että sen tulee perustua avoimuuteen ja luottamukseen ja siihen aitoon haluun tehdä yhteistyötä, eikö niin.

?: Kyllä.

Kristiina V: Varsinkin kun hyvin erilaiset sektorit tekee yhteistyötä, kolmas sektori ja julkinen sektori. Eli kuulostaa siltä, että Keusotessa yhteistyö on saatu varsin hyvin käyntiin tämän virallisen ensimmäisen vuoden aikana. Toki nostatte, että sillä on pidempi historia. Mutta toki tietysti tuolla kentällä kuuluu myös nurinaa. Liittyyhän tämmöiseen isoon muutokseen myös haasteita ja toki myös mahdollisuuksia. Mitkä on teidän mielestä niitä keskeisiä tällä hetkellä haasteita, joiden kanssa pitäisi vielä niin sanotusti painia tai jumpata lisää, jotta päästäisi vielä entistä paremmin kohti sitä hyvää ja laadukasta kumppanuutta?

Kristiina K: Mä itse näen sen... Ja se oikeastaan koskee ihan kaikkia toimijoita hyvinvointialueuudistuksessa sekä meitä julkisen sektorin toimijoita, ollaan sitten sosiaali- tai terveyspalveluissa tai erikoissairaanhoidossa tai siellä pelastustoimessa tai muussa viranomaisyhteistyössä yhdyspinnalla tai sitten järjestöjä. Tämä on tosi iso muutos, ja me ei voida enää mennä niillä vanhoilla pelisäännöillä tai vanhoilla ratkaisuilla. Ja muutoshan tarkoittaa aina sitä, että se muutos koskettaa minua. Minun pitää muuttaa toimintatapojani tai täytyy laajentaa ymmärrystä tai hankkia uutta ehkä osaamistakin. Se, että ei jäädä kiinni sinne vanhaan, vaan mennään yhdessä kohti uutta ja ollaan kaikki valmiita toisaalta siihen vuoropuheluun ja sen yhteisen ymmärryksen lisäämiseen siitä, mikä itse asiassa on se meidän uusi, mitä kohti me mennään. Se voi olla aika kivuliaskin prosessi.

Jos mä ajattelen vaikka meidän tätä yhteiskehittämisen mallia, se on asiakas ja potilas tarvelähtöinen ja toisaalta tulee kuitenkin myös täyttää niitä meidän toimijoiden tavoitteita. Silloin me puhutaan myös kustannusvaikuttavasta ja vaikuttavasta toiminnasta. Se, että nämä yhteistyö ja toiminta kohtaa nämä tavoitteet, että täyttyy sekä se asiakkaan, potilaan, asukkaan tavoitteet että meidän toimijoiden tavoitteet, se vaatii yhteensovittamista ja ehdottomasti sitä, että esimeriksi kuulemisen kulttuuri on taakse jäänyttä historiaa. Siinä jokaisen täytyy olla aktiivinen toimija ja tuoda sitä omaa osaamista ja omaa näkemystä ja omia ideoita. Kukaan ei tule sanelemaan siihen prosessiin, että näin ja näin ja näin, vaan kaikki on tasavertaisia toimijoita ja toisaalta kantaa sitä aktiivisuuden vastuuta. Mun mielestä se on ehkä semmoinen suuri muutos, mihin maailmaan meidän täytyy astua. Tasavertainen yhteiskehittäminen vaatii kyllä sitä panosta myös. Se ei ole kaikille kaikkea, vaan siinä tehdään valintoja. Ja välillä ne valinnat ja priorisoinnit voi olla kipeitä. Nimenomaan se, että ehkä valinta ei aina kohdistu minuun tai tämäntyyppisiä asioita. Muutos on se mun ehkä viesti.

Saana: Kristiina on hirveän hyvä esimerkki siitä, että kun ymmärretään sen toisen toimijan merkitys, silloin pystytään tekemään just sitä niin kuin sanoit kauniisti tasavertaista kehittämistä. Kristiinan oma osaaminen on ollut iso osa mahdollistamassa sitä, miten on järjestöt päässeet mukaan siihen. Se on kyllä oikeasti myös henkilökysymys. Eri ihmiset priorisoi eri asioita, ja tullaan erilaisista lähtökohdista ja ymmärretään eri tavalla, joten siitä iso kiitos koko integraatioprosessille ja sille, että meillä on se mahdollisuus toimia kumppanina. Järjestöneuvottelukunta, meillä on siis viisi teemaverkostoa. Niistä neljä on selkeästi sote ja viides on monialajärjestöt ja muut, mihin on mahdollisuus tulla esimerkiksi just liikunta, kulttuuri ja näin, niillä jotka rakentaa hyteä. Eli me nähdään, että se on nimenomaan se, että me ollaan järjestäydytty, me ollaan sitä järjestöjen moninaista, monipuolista ja varmasti myös hajanaista kenttää tuotu rakenteeksi, johon kumppani voi olla yhteydessä. Jos hyvinvointialue tai kunta tarvitsee johonkin kehittäjää, ikäihmisten johonkin prosessiin vaikka, meihin voi olla yhteydessä ja meiltä löytyy se laaja verkosto siellä. Me halutaan tukea kuntia ja hyvinvointialuetta niiden palvelujen tuottamisessa sillä, että me pystyttäisiin tuottamaan tietoa ja auttaa resurssiviisaan toiminnan tekemistä. Käytännössä tarkoittaa siis, että kun järjestöt esimerkiksi ennaltaehkäisee jotain, silloin niistä kovista palveluista säästyy rahaa.

Mulla olisi ihan superhyvä esimerkki. Esimerkiksi vapaaehtoisvoimin toimiva Järvenpään sydänyhdistys on toteuttanut toritapahtumia, missä on mitattu, onko ihmisellä jotain sydänsairauksiin viittaavia oireita. Ja on löytynyt ihmisiä, joilla ollut mitään oireita, mutta se laite on ilmoittanut, että tämmöisiä on ja sitten on osattu hakeutua lääkäriin. Eli ihminen on saanut apua nopeammin. Siellä on pystytty skannailemaan näitä tyyppejä, ja se on siitä onnistunut, että vapaaehtoiset on järjestänyt sen toritapahtuman ja tarjoaa sitä tietoa, tukea ja neuvontaa siellä. Näin saadaan ihminen nopeammin niihin oikeisiin julkisen puolen palveluihin ja pystytään tunnistamaan sairauksia. Vältytään todennäköisesti ehkä joltain liitäntäsairauksilta ja pidemmiltä sairaalajaksoilta ja muilta sen takia, että se yksi yhdistys on aktiivisesti ollut torilla tarjoamassa kahvia, pullaa ja tietoa.

[musiikkia]

Kristiina V: Kuinka hyvin järjestöt sitten tunnetaan hyvinvointialueella? Onko se järjestökenttä tuttu? Ja toisaalta mietin, että entä sitten järjestöt tai järjestötoimijat, miten hyvin he tuntee hyvinvointialueen rakenteen ja toimintalogiikan? Onko tämä semmoinen asia, joka vaatisi petraamista?

Kristiina K: Me ollaan tehty tosi paljon just järjestöneuvottelukunnan kanssa ja tässä meidän hyte-verkostossa juuri tätä työtä, että ollaan konkretisoitu sitä toisaalta meidän sote-toimijoille, minkälainen se järjestöverkko on meidän alueella. Jos ihan käytännössä ajattelee, meillä on meidän palveluissa asiakasohjauksessa, missä on ohjausta ja neuvontaa, lähineuvontaa, kynnyksetön sote-integroitu palvelu. Noin puolet yhteydenottajista ohjataan tällä hetkellä esimerkiksi järjestöjen toiminnan piiriin. Eli he ottavat yhteyttä, minkälaisilla asioilla itse kukin ihminen, mutta siinä ehkä todetaan, että ei ole sote-palvelutarvetta. Ensiarvioinnin perusteella ei jouduta tekemään edes palvelutarpeen tai hoidon tarpeen arviointia, vaan todetaan, että se ihminen hyötyisi juuri nimenomaan tästä oman tai läheisten hyvinvoinnin ja terveyden edistämisestä. Hänellä olisi mielekästä tekemistä tai jotain muuta, ja me ohjataan järjestöjen pariin.

Meillä on käytössä meidän palveluissa alusta, johon on koottu meidän alueen järjestötoimijoita ja ammattilaiset voi sieltä valita. Tämä on työtä, jota me edelleen kehitetään pidemmälle. Nyt se erityisesti keskittyy sinne kanaviin, minne asukkaat ottaa yhteyttä meidän organisaatiossa eli vähän niin kuin sinne ensin linjaan, mutta se, että meillä ammattilaiset pystyisi helposti neuvomaan järjestötoiminnan pariin kaikissa meidän palveluissa. Me aina käytetään esimerkkinä, että vaikka suun terveydenhuollossa tai akuuttiosastolta ne tarvitaan alusta, josta ne järjestöt on helposti löydettävissä. Ja tätä työtä me ollaan tehty aktiivisesti. Nyt meillä on karvalakkiversio käytössä. Tässä toki on kansallista tukea myös ja kansallisia järjestelmiä meneillään, mutta kansallisilla toimenpiteillä on yleensä tapana olla vähän hitaita, ja me ei tuolla Keski-Uudellamaalla jakseta ihan hirveästi odotella, vaan halutaan, että tämä meidän yhteistyö etenee ja ne asukkaat oikeasti saa sitä palvelua. Mutta siis ohjataan. Me ohjataan meidän palveluista järjestötoimintaan. Ja sitten me ollaan rakennettu todella näitä asiakaspolkuja, joissa järjestö on aktiivisena toimijana mukana tietyille asiakas- ja potilasryhmille. Eli vähän kahdella sektorilla edetään: yleisellä ohjauksella ja neuvonnalla järjestöjen palveluihin plus sitten yhdessä muodostamalla asiakaspolkuja.

Saana: Juuri näin. Ehkä haaste on siinä se, että jos ajattelee vaikka Keusoten puolen ammattilaisia, niin työtä riittää. Työ ei lopu tekemällä, niin miten sieltä löytyy aikaa sille, että nyt mä tutustuin järjestökenttään ja mitä siellä on. Yksi, mitä on käytetty, sosiaaliohjauksessa asiakasohjauksen kuukausikokouksessa ollaan esittäydy. Esimerkiksi kävi mielenterveys ja päihdepuolen toimijat kertomassa, että hei tämmöisiä asioita me tehdään ja tässä on teille materiaalia, mistä meidät löydetään sen Kristiinan mainitseman lisäksi. Tavallaan tulee myös tutuksi. Ei tarvitse aktiivisesti mennä, vaan sä tuut sinne sun omaan kokoukseen ja siellä on tällainen esittely. Se on yksi tapa.

Sitten tästä Olka-toiminnasta, joka on siis ollut sairaaloissa. Nyt Yhdistysverkostolla on lupa rahoittajalta laajentaa sitä myös perusterveydenhuollon puolelle. Se tarkoittaa sitä, että vaikka Hyrylän sote-asemalla on lähineuvontapiste Keusotesta, jossa kerrotaan niistä sosiaali- ja terveysalan palveluista ja siellä on läsnä järjestöjen vaikka teemapäivä. Vaikka just mielenterveystoimijat tutuksi tai tässä on erilaisia sairauksia tai ylipäänsä, että se tieto lisääntyy siellä. Eli me tavallaan tuodaan se järjestöjen osaaminen sinne, että asukas pääsee siihen, mutta samalla se terveysaseman henkilökunta voi tutustua siihen sen oman työnsä ohessa ja se ei vie hirveästi aikaa.

Ja sitten ehkä kanssa voisi sanoa, että haaste on se, että jos ei ole ollut kolmannen sektorin kanssa tekemisissä, niin voi olla hyvinkin monenlainen käsitys siitä, mitä toimijoita me ollaan. Joo, me tehdään sitä ennaltaehkäisevää pehmeätä hyteä, mutta myös sitä korjaavaa kovaa sotea. Esimerkiksi mielenterveysammattilaiset on tosi kovia osaajia. Mä mainitsin jo vapaaehtoiset toimijat. Ne on esimerkiksi sitä, että on diagnosoitu joku oma sairaus ja siitä lähtee se halu tehdä vertaistukea, koulutettua vertaistukea esimerkiksi tarjota tai koulutettua kokemusasiantuntijuutta. Mutta sitten on myös paljon meitä ammattilaisia, jotka tehdään sitä substanssiosaamisen työtä siellä, mihin voi luotettavasti ohjata. Se on ehkä yksi asia, että jos ei tiedä, mitä tarkoittaa kolmas sektori tai yhdistys, ehkä ajattelee, että se on kiva harrastusryhmä, varmaan joku koirakerho tai joku tällainen. Mutta sitten meillä onkin joku Kiipulasäätiö, joka tuottaa monipuolisia palveluita tai muita. Mä sanoisin, että se on semmoinen, että mistä löytyy aika niille julkisen puolen ammattilaisille kuulla meistä riittävästi ja miten me järjestöt osataan kertoo silleen, että meistä saa sen ymmärryksen, että ahaa, noista on oikeasti hyötyä meille, meidän kannattaa käyttää tämä 10 minuuttia tähän asukkaan parhaaksi. Ja se ei ole varmastikaan kyse tahtotilasta, vaan just siitä, että sillä ei ole aikaa.

Kristiina K: Kyllä ja hyvä Saana, kun nostit esiin tuon ammattimaisen yhteistyön. Toki me ostetaan palveluja myös kolmannelta sektorilta kilpailutusten perusteella tietyissä sektorissa.

Kristiina V: Mä haluaisin vielä haastaa Kristiina ja Saana teitä sellaisella kysymyksellä tästä yhteistyöstä, että me tiedetään, että järjestökenttä ja julkinen sektori on hyvin erilaisia toimintakulttuureja. Järjestöt on hyvin matala hierarkkisia, ja järjestöt sanoo, että he ovat myös hyvin ketteriä ja dynaamisia, voivat nopeasti ratkoa asioita. Ja sitten toisaalta tiedetään, että julkinen sektori toimii tietysti hitaammin ja on huomattavasti hierarkkisempi ja koko se päätöksentekorakenne on erilainen. Oletteko te Keusotessa törmänneet näihin tämmöisiin toimintakulttuurieroihin?

Kristiina K: Kyllä varmasti ollaan törmätty ja törmätään jatkossakin. Mun täytyy kyllä sanoa, että mä välillä myös ihmettelen sitä, kun käytetään just tätä ilmaisua, että järjestöt on niin ketteriä ja nopeasti muuttaa toimintakulttuuria. Kyllä mulla on ihan päinvastaistakin kokemusta, että järjestöillä on taipumuksena pitää kiinni siitä omasta tavastaan toimia, jota he ovat tehneet jo vuodesta se ja se ja ei välttämättä niin ketterästi ollenkaan muuttaa sitä toimintatapaa sitten toimintaympäristön muutoksessa. Tietysti me julkinen sektori ollaan todella kuuluisa siitä, että me ollaan jähmeitä ja hitaita liikkumaan ja ehkä osaltamme joissakin kohdissa onnistutaan myös muutoksessa paremmin kuin toisissa kohdissa. Kyllä mä sen näen, että se ehdottomasti on juuri se kohta, mikä vaatii sitä vahvaa yhteydenpitoa ja sitä vuorovaikutusta ja niiden asioiden ratkaisemista, että millä lailla edetään.

Tietysti meillä taustalla on myös paitsi tämä vahva talouden ohjaus, mikä hyvinvointialueille tulee tuolta valtiolta, mutta myös lait ja asetukset ja nämä meidän monialaiset ammattilaiset, ketkä sosiaali- ja terveydenhuollossa toimii, heidän professionaalisen tausta ja muu. Ja se tapa tehdä yhteistyötä muiden toimijoiden kanssa ja keskenään, ei aina ole ongelmatonta, vaan se vaatii sisäisestikin se asiakaslähtöinen työskentelytapa... Me puhutaan, että me työskennellään palveluketjuissa. Eli ammattilaisen rooli on tehdä sitä omaa osiotaan siinä asiakkaan palveluketjussa oikea-aikaisesti yhteistyössä muiden kanssa. Niin tavallaan se erilaisuuden ymmärrys ja sen yhteisen tavoitteen kirkastaminen on tosi tärkeätä oikeastaan kaikissa vaiheissa, kun yhteistyötä tehdään, on se sitten ammattilaisten kesken tai muiden toimijoiden kanssa.

Tähän keskusteluun on varmaan hyvä nostaa myös sitä kuntapuolelta ja kunnan hyte-työtä esimerkiksi esille. Se kuitenkin tuo oman mausteensa myös siihen yhteisen asukkaan palveluun. On ratkaistavia asioita, ja paras keino ratkaista niitä on tiivis yhteydenpito.

[musiikkia]

Kristiina V: Kaksi kysymystä vielä jäljellä. Nyt eletään siis toista vuotta hyvinvointialuemaailmassa Suomessa. Mitkä on tämän vuoden tavoitteita tai niitä käytännön toimenpiteitä, joihin nyt keskitytään järjestöt ja hyvinvointialue -yhteistyössä tai joihin pitäisi keskittyä ja panostaa?

Kristiina K: Kyllä me ajatellaan, että tämän toiminnan edelleen vakiointi. Tämän yhteistyön ja toimintatapojen vakiointi on tosi tärkeää. Ikään kuin saada jatkumoa sille hyvin alkaneelle yhteistyölle ja lupausta siitä, että tällä tavalla me mennään eteenpäin tulevaisuudessakin ja yhdessä ratkotaan niitä asioita. Toinen yhteistyön tavoite, mitä meillä pidetään tärkeänä, on myös tämän, voisiko sanoa, että näkyväksi saaminen, juuri järjestöjen edelleen tuttuuden lisääminen, ja siihen liittyy tämmöinen tekninen alustatyöskentely. Se on aika aikaa vievää ja vaatii sitä resurssia myös meiltä (kun) [epäselvää] se vaatii sieltä ICT-puolelta ja se vaatii sieltä toiminnan puolelta ja sitä kehittämistyötä, että ikään kuin tulisi helpommaksi se järjestöjen saavuttaminen meidän ammattilaisille. Elikkä toinen tämän yhteistyön jatkumiseen, vakioimiseen ja toinen sitten tämmöisen vähän teknisempää puoleen, johon on varattu myös rahoitusta.

Kristiina V: Kyllä. Opin tässä juuri muutama päivä sitten uuden käsitteen palvelutietovaranto [naureskelua], joka ymmärtääkseni liittyy juuri tähän aiheeseen.

Saana: Kyllä. Kavereiden kesken PTV.

Kristiina V: Joo, juuri näin [naureskelua]. Entä Saana, mitä sinä ajattelet, mitä tarvitsisi tehdä juuri tänä vuonna?

Saana: Saanan to do -listalla on se substanssi. Nyt meillä on rakenne kunnossa. Nyt mä puhun nimenomaan järjestöneuvottelukunnasta. Mun haave olisi se, että nyt me saataisi tänä vuonna tuotettua sitä tietoa paremmin. Me luotaisiin se, että mitä tietoa tarvitaan järjestökentältä, miten sitä kerätään ja miten se prosessoidaan just kumppaneille hyödynnettäväksi. Totta kai se hyödyttää myös meitä, kun me tiedetään asioita, mutta mitä se tieto on. Ei se ketään kiinnosta, että kävikö Saana avoimissa ovissa tällöin. Se ei ole kiinnostava tieto, mutta se on kiinnostava tieto vaikka just kumppanin kannalta, että mitä vaikuttaa tämä asia, että ihminen saa vaikka tämän.

Mulla on vähän pidempikin vastaus tähän. Vastinpareista puhuttiin silloin aikaisemmin, ja sehän tarkoittaa yksinkertaisimmillaan sitä, että tunnistettaisiin se, että kuka järjestöstä tekee mitäkin asiaa, kuka siellä hyvinvointialueella tekee sitä samaa asiaa. Ja sitten kun vielä teillä on se iso organisaatio ja eri hierarkia, niin siellä on se ruohonjuuritason toimija, joka tekee ja sitä työtä oikeasti, sitten siellä on esimies ja sitten siellä on vielä strategiset tasot ja muut. Niin se ei ole kauhean helppoa, mutta mun toive ja haave on se, että me saataisiin hyödynnettyä tätä enemmän tänä vuonna. Eli me voitaisiin tuottaa tietoa siitä, että mitä me just tehdään, miten se vaikuttaa ja sitten sitä, että miten esimerkiksi sanotaan vaikka, kuka toimii kehitysvammaisten kanssa, voisi tulla sinne meidän vammaisten teemaverkostoon juttelemaan ja keskustelemaan niistä olennaisista asioista. Me on tehty näitä ilmiöpajoja, mutta tästä vielä vähän eteenpäin. Ilmiöpajoissa tunnistettiin niitä kunkin sektorin olennaisia ilmiöitä sekä järjestöpuolelta että vaikka Keusoten puolelta.

Keusoten olennainen ihana resurssi on ihmiset. Se henkilöityy osin. Mun näkökulmasta esimerkiksi mun on pakko saada sanoa, että Marjut Suo on ollut aivan loistava tässä. Me puhutaan etunimillä niistä teidän olennaisista toimijoista, jotka ymmärtää ja vie eteenpäin ja on tukena. Se alkaa tuntua enemmän siltä, että me työskennellään samassa organisaatiossa jo parhaimmillaan. Se on tosi ihana juttu. Ei ole minkäänlaista vastakkainasettelua tai haastamista siellä, vaan se tuntuu todella siltä, että se oikeasti rullaa eteenpäin. Sitten mä toistan vielä tämän, että me tarvitaan rakenteita, kehittämisen paikkoja ja ihmisiltä tarvitaan ymmärrystä, aikaa ja motivaatiota. Siihen kun päästään, se on jo todella pitkällä. Pitkä vastaus, osin ehkä sekavakin [nauraa].

Kristiina V: Miksi me tarvitsemme tätä järjestöjen ja hyvinvointialueen yhteistyötä? Miksi tämä on tärkeää?

Kristiina K: No kyllä mä lähden siitä, että se on tärkeää asukkaille. Sosiaali- ja terveydenhuollon toimin ei pystytä saavuttamaan niitä tavoitteita, mitä on asetettu hyvinvointialueille. Se ehkä liittyy siihen juuri, että sote-ammattilaisista on pula. Meillä on pula lähes kaikista ammattiryhmistä jo tällä hetkellä, ja tämä henkilöstöresurssien vähäisyys tulee jatkumaan kymmeniä vuosia ennusteiden mukaan. Eli tämä työpanos täytyy ehdottomasti toisaalta fokusoida siihen, mihin se on välttämätöntä ja toisaalta tämä asukkaan tai asiakkaan ja potilaan tarve on sen tyyppinen, että se sote-ammattilaisen osaaminen ei riitä siihen välttämättä vastaamaan, vaan se osaaminen on siellä järjestöissä. Eli tämä meidän palveluketju ei ole täydellinen ilman sitä erilaisten osaajien yhteen kokoontumista sen asukkaan tarpeen äärelle.

Saana: Toi on hienosti sanottu ja myös rohkeasti sanottu Kristiina, todellakin. Oon kuullut saman yhdeltä julkisen puolen ammattilaiselta. Just tämä, että ihanaa kun te olette, että te paikkaatte sitä asiakkaan palvelukokemusta, kun meillä ei ole aikaa. Järjestöt on lähellä sitä arkea, sitä ruohonjuurta. Meillä on mahdollisuutta tarjota erilaista kohtaamista, juuri näin, mutta siihen liittyy se tutkittu tieto, syvä osaaminen. Yhdeltä kuntakumppanilta kuulin tämän, että kunta tietää paljon monesta asiasta, mutta se tietty järjestö tietää todella syvältä siitä nimenomaisesta. Eli jos ajatellaan vaikka potilasta, joka on saanut diagnoosin, ei välttämättä ehdi saada sairaalassa sitä tukea, koska ne on aika lyhyitä ne ajatkin siellä. Mutta sitten jos me voidaan saada siellä sairaalan ammattilaisen kanssa se, että hei vaikka just tähän sydäntautiin sä voit saada täältä lisätietoa. Sieltä tulee sitä tietoa, neuvontaa, vertaistukea, mukavaa tekemistä myös. Sosiaalista hyvinvointia lisää myös se, että on niitä mukavia juttuja ja harrastukseksi viittaavia. Eli se on monipuolinen. Just näin, mä näen sen kanssa kokonaisuutena. Me todellakin täydennetään sitä palapeliä yhdessä tai paremminkin me rakennetaan sitä palapeliä yhdessä, ja se on se hyvinvoiva Keusoten alueen asukas, joka on se palapelin keskiökuva [naurahtaa].

Kristiina V: Nyt me tullaan tähän loppuvaiheeseen. Me ollaan tosiaan Moniosaajat-hankkeessa paljon pyöritelty sellaista ajatusta, että muun muassa järjestötoimijat, mutta uskaltaisin kyllä sanoa, että hyvinvointialueen toimijat ihan yhtä lailla on kyllä varmasti oman elämänsä multitalenteja eli moni saajia. Voi melkein sanoa, että on semmoinen työympäristö, missä on monta palloa ilmassa samanaikaisesti. Voisin kuvitella, että integraatiojohtajalla on tällainen tilanne koko ajan. Kristiina, mikä on sinun talentisi, joku vahvuus tai taito, mitä hyödynnät tuolla integraatiojohtajatyön ulkopuolella vapaa-ajalla?

Kristiina K: Vapaa-ajalla [naurahtaa].

Kristiina V: Paljasta meille talentisi.

Kristiina K: No mä olen utelias ja kiinnostunut ja mielelläni aina kokeilen kaikkea uutta ja lähden helposti mukaan erilaisiin asioihin ja ehdottomasti ajattelen, että tämä päivä on se hetki. Eilinen on jo mennyt ja huomisesta en tiedä. Tänään on juuri se hetki, että kannattaa kokeilla jotain uutta tai ehkä asemoitua vähän uudella tavalla.

Kristiina V: Mä utelen lisää. Olisiko sulla joku esimerkki tästä lähiajoilta? Tai onko suunnitelma tälle päivälle, mitä aiot kokeilla?

Kristiina K: No tälle päivälle ei kyllä nyt ole suunnitelmaa sen suhteen, koska hyvä ystävä on pitkästä aikaa tulossa muualta Suomesta yökylään. Siihen liittyen ei ole suunnitelmaa, mutta se voi olla joku ihan ex tempore tekeminenkin, jota on tehnyt ennenkin. Yhtäkkiä vaikka on päättänyt siivota, lähteekin lenkille kaverin kanssa, kun se ehdottaa sitä.

Kristiina V: Kuulostaa oikein hyvältä. Entä Saana?

Saana: Mun ehkä tavallaan johtoajatus elämässä on se, että jokainen haluaa tulla kohdatuksi. Mennään rakkaus edellä siihen, että ihminen nähdään ja ihminen huomataan ja ihminen kuullaan ja kohdataan. Mä ehkä silleen komppaan Kristiinaa, että on mahtavaa oppia uutta ja löytää uutta, just semmoinen uteliaisuus ja kiinnostus. Sori Kristiina, varastin osin sun vastauksen. Mä voin kertoa semmoisen hauskan fun factin, että mä osaan kyllä opettaa jongleerausta. Mulla on sirkustaustaa, että osaan tulijuttuja ja osaan opettaa jongleerausta. Jos konkreettisesti joku teistä yhdistyksistä haluaa sitä opetusta, niin kyllä täältä löytyy [naureskelee].

Kristiina V: Mahtavaa. Meillä on täällä sitten valmiina sirkustaiteen opettaja. Todella paljon kiitoksia Kristiina ja Saana tästä yhteisestä keskustelutuokiosta. Tämä ei varmasti tähän lopu. Hyvinvointialueen ja järjestöjen välinen yhteistyö jatkuu, ja siitä varmasti puhutaan ja myös tehdään yhdessä tänäkin vuonna paljon. Oikein hyvää talven jatkoa.

Saana: Kiitos.

Kristiina K: Kiitos samoin.

[musiikkia]

Spiikkaaja 2: Laumapodi näköalapaikalla tulevaisuuteen.

[musiikkia]

Spiikkaaja: Tämän ohjelman tuotti Suomen Podcastmedia. Jos pidit tästä ohjelmasta, muista seurata Spotifyssa tai arvostele ohjelma Apple Podcastissa, niin muutkin löytävät ohjelman pariin.